Byluxu bydohp xmeññ Jesúz ni güya ru pshahl Jesúz lee,
no bie yâme diidz lo me gyre ni ptzoo yâme no gyre ni bluu yâme meññ.
Ra Jesúz leeyâme:
―Lâ te,
tzo nó diby lad to ru ndruhty nehx nu,
lehdy guisladzy laꞌd doozy.
Porni za ziaad xtahl meññ,
ba ni di riob gahgü yâme.
Were za yâme nunzy leeyâme to leññ barcü ru ndruhty nehx nu.
Per xtahl meññ bwieꞌ za yâme no bzaclo leeyâme.
No gyre guiedzy byruu meññ,
za ngueeḻy gahc,
no nier lee bydzihñ que leeyâme.
Ru byruu Jesúz leññ barcü,
bwieꞌ me xtahl meññ no bioob me leeyâme,
porni zidguiahc yâme beeiy xiily ni nehx rahp dxu güieꞌ lee;
no guzlo galuu me meññ-rieꞌ yahc xtahl cos.
Hor-ba ma udzie we naꞌ,
gübigy xmeññ me,
ra yâme leeme:
―Neꞌ ba diby lad‑e leeu,
no ba udzie.
Gu meññ-rieꞌ yahc tza yâme bahch ru gahsh o zrieñ guiedzy-yaañ ni nu gahsh de neꞌ lehdy ssii yâme paṉ,
porni nehx rahp yâme ni gahgü yâme.
Were ra Jesúz leeyâme:
―Lâ gdee ni gahgü yâme.
Ra yâme leeme:
―¿Per xnahcs ntzoo noꞌ?
Rquihñu sahc xchieñ chohp gayuu xdzé dziiñ,
lehdy nicshii noꞌ paṉ ni gahgü gyre yâme.
Ra Jesúz leeyâme:
―¿Blac paṉ rahp laꞌd?
Lâ dzigüieꞌ.
Bylux bigüieꞌ yâme,
ra yâme Jesúz:
―Rahp noꞌ gaay paṉ no chohp mbaḻ.
Luxu ra Jesúz xmeññ me,
ga yâme gyre meññ-caḻ yahc cuia yâme por cuib lo guix-ngay.
Were gürie yâme por cuib,
diby gayuu gá no cincuent gá guhc to cuib.
Byluxu cuaꞌ Jesúz gydiby gaay paṉ-caḻ lo ña me no gyrop mbaḻ,
no gülesy lo me gybaa,
bdee me xquix Dioz,
no ptzulaꞌy me paṉ,
bdee meu xmeññ me lehdy quiiz yâmeu ycaꞌ meññ-caḻ yahc.
No güdiiz me gyrop mbaḻ zegahc,
cuaꞌ gyre meññ-dxie yahc uga.
No gyre yâme güdahgü glo bydzeꞌ yâme.
No luxu ptohp yâme tzipychop dzomby paṉ no mbaḻ ni biaꞌn.
Meññ-mpyquie ni güdahgü,
gaay mily yâme.